Dvjesto tisuća birača na izbornim stranačkim odborima u Iowi
Ovim odborima započinje proces predsjedničke nominacije koji će biti okončan na nacionalnim konvencijama obiju stranaka  krajem kolovoz
Uoči sutrašnjih prvih stranačkih izbora u saveznoj državi Iowi, američki predsjednički kandidati – u pokušaju da pridobiju što je više moguće birača – nemaju vremena za odmor. Posljednje ankete javnog mnijenja pokazuju da je utrka za kandidata demokratske stranke tijesna između senatora iz Illinoisa Baracka Obame, bivšeg senatora iz Sjeverne Karoline Johna Edwardsa i dugovremene vodeće kandidatkinje, senatorice iz New Yorkla Hillary Clinton. "Natječem se za predsjednički položaj kako bih obnovila svrhu i cilj Amerike, kako bih osigurala onakvu pozitivnu promjenu kakvu Amerikanci zaslužuju u svojim životima, u svojoj zemlji i na svijetu". Kako bi odgovorila na poruku senatora Obame da bi on bio najbolji kandidat za donošenje promjena u Washignton, senatorica Clinton ističe svoje iskustvo u Kongresu i kao prva dama u Bijeloj kući. "Nazovite telefonom, pokucajte na vrata i uhvatite prijatelja, uhvatite susjeda i recite da je za nas došlo vrijeme da ispunimo obećanja o promjeni". Posljednje ankete javnog mnijenja pokazuju da raste podrška Johnu Edwardsu u Iowi, a on pokušava to iskoristiti u posljednjim satima prije sastanka izbornih odbora u ovoj saveznoj državi. "Jedan od razloga da imamo toliku energiju i zamah sada u našoj kampanji leži u tom što ljudi odgovaraju na ovu poruku o promjenama, o ustajanju protiv korporativne pohlepe i borbi za srednju klasu, a na tome je temeljena moja kampanja". U borbi za republikansku stranačku nominaciju, posljednje ankete ukazuju na vrlo tijesnu utrku između dvojice bivši guvernera – Mikea Huckabeeja i Mitta Romneya. "Ja sam u ovoj utrci kako bih pomogao američkim građanima svih fela da osiguraju da naša budućnost bude blistava, a naša zemlja snažna za našu djecu i unuke". Neke posljednje ankete ukazuju da Romney polako ostvaruje prednost u odnosu na Huckabeeja koji je proteklih tjedana stekao značajnije vodstvo. Za svoju pobjedu u Iowi Huckabee se oslanja na društvene i vjerske konzervativce. "Drugi su ovdje za kampanju potrošili dvadeset puta više od nas. Razmislite o tome. Ako pobijedimo, vjerujem da se nitko ne sjeća da se nešto takvo dogodilo u američkoj politici". Drugi republikanski kandidati značajnije zaostaju u Iowi, a među njima se nalazi senator iz Arizone John McCain, bivši senator iz Tennesseeja Fred Thompson i bivši gradonačelnik New Yorka Rudy Giuliani. McCain koncentrira svoja nastojanja na saveznu državu New Hampshire, u kojoj se održavaju prvi stranački, odnosno primarni, izbori pet dana nakon glasovanja u Iowi. Očekuje se da će oko 200 tisuća ljudi sudjelovati u izbornim stranačkim odborima u Iowi. Glasači će ići u lokalne škole, vatrogasne postaje i druge zajedničke objekte kako bi izrazili koga žele vidjeti u Bijeloj kući, čime započinje proces predsjedničke nominacije koji će biti okončan na nacionalnim konvencijama obiju stranaka koje se održavaju krajem kolovoza i početkom rujna. Predsjednički izbori održat će se prvog utorka u studenom.